Primarul comunei prahovene Bălţeşti a fost reţinut pentru că ar fi făcut plăţi către firme pe care le administra în fapt
Data publicării:
Primarul comunei prahovene Bălţeşti, Radu Ion, a fost reţinut pentru 24 de ore, fiind acuzat de procurorii Parchetului de pe lângă Judecătoria Vălenii de Munte că, în ultimii şase ani, a dispus efectuarea unor plăţi din bani publici în valoare de aproape 2,5 milioane lei către firme pe care le administra în fapt.
Potrivit unui comunicat al PJ Vălenii de Munte, Radu Ion are calitatea de suspect şi a fost reţinut pentru 24 de ore, fiind cercetat pentru folosirea funcţiei pentru favorizarea unor persoane în formă continuată şi instigare la delapidare în formă continuată.
De asemenea, o altă persoană (D. A.), administrator în drept al unei firme, a fost reţinută pentru complicitate la folosirea funcţiei pentru favorizarea unor persoane, în formă continuată, şi delapidare în formă continuată.
Alte trei persoane au calitatea de suspecţi, fiind vorba despre doi administratori în drept ai unor firme şi de un contabil.
"În fapt, s-a reţinut că, în calitate de primar şi ordonator de credite al comunei Bălţeşti, Radu Ion a ordonanţat în perioada 19.01.2018-26.01.2024 un număr de 115 plăţi către SC R. F. SRL, SC A. C. 2019 SRL şi SC I. F. C. SRL în sumă totală de 2.498.972,41 lei, societăţi pe care acesta le administra în fapt. În perioada 27.03.2018-23.01.2024, Radu Ion l-a determinat pe D.A. (administrator în drept al SC R. F. SRL) să dispună efectuarea a 96 de plăţi din conturile SC R. F. SRL în valoare totală 237.356,54 lei, iar în perioada 17.09.2020- 26.01.2024 a determinat-o pe D.A. (administrator în drept al SC A. C. 2019 SRL) să dispună efectuarea a 73 de plăţi din conturile SC A. C. 2019 SRL în valoare totală de 714.410,4 lei în favoarea sa, a rudelor şi afinilor săi", arată anchetatorii.
Surse judiciare au precizat, pentru Agerpres, că aceste 115 plăţi au fost făcute în baza unor contracte de achiziţii publice pe construcţii şi servicii.
În acest dosar au fost efectuate, luni, 11 percheziţii la sediul unor instituţii publice şi la domiciliile unor persoane fizice, fiind puse în executare şapte mandate de aducere, se precizează în comunicat.